title: Padomes Lēmums (2011. gada 9. jūnijs) par to, lai Eiropas Savienības vārdā parakstītu un provizoriski piemērotu Eiropas Savienības un Kaboverdes Republikas saskaņoto Protokolu, kurā noteiktas zvejas iespējas un finansiālais ieguldījums, kas paredzēts starp abām pusēm spēkā esošajā Partnerattiecību nolīgumā zivsaimniecības nozarē

text:
               9.7.2011

               LV

               Eiropas Savienības Oficiālais Vēstnesis

               L 181/1

         PADOMES LĒMUMS
   (2011. gada 9. jūnijs)
   par to, lai Eiropas Savienības vārdā parakstītu un provizoriski piemērotu Eiropas Savienības un Kaboverdes Republikas saskaņoto Protokolu, kurā noteiktas zvejas iespējas un finansiālais ieguldījums, kas paredzēts starp abām pusēm spēkā esošajā Partnerattiecību nolīgumā zivsaimniecības nozarē
   (2011/405/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 43. pantu saistībā ar 218. panta 5. punktu,
   ņemot vērā Eiropas Komisijas priekšlikumu,
   tā kā:

               (1)

               Padome 2006. gada 19. decembrī pieņēma Regulu (EK) Nr. 2027/2006, lai noslēgtu Partnerattiecību nolīgumu zivsaimniecības nozarē starp Eiropas Kopienu un Kaboverdes Republiku (1).

               (2)

               Protokols, kurā noteiktas minētajā partnerattiecību nolīgumā paredzētās zvejas iespējas un finansiālais ieguldījums, zaudē spēku 2011. gada 31. augustā.

               (3)

               Savienība risināja sarunas ar Kaboverdes Republiku (turpmāk “Kaboverde”) par jaunu partnerattiecību nolīguma protokolu, ar kuru ES kuģiem nodrošina zvejas iespējas ūdeņos, kas attiecībā uz zveju ir Kaboverdes suverenitātē vai jurisdikcijā.

               (4)

               Šo sarunu rezultātā 2010. gada 22. decembrī tika parafēts jaunais protokols.

               (5)

               Lai nodrošinātu ES kuģu zvejas darbības, jaunā protokola 15. pantā ir paredzēta tā provizoriska piemērošana no 2011. gada 1. septembra.

               (6)

               Jaunais protokols būtu jāparaksta un provizoriski jāpiemēro, līdz tiek pabeigtas procedūras tā oficiālai noslēgšanai,

         IR PIEŅĒMUSI ŠO LĒMUMU.
   1. pants
   Ar šo Savienības vārdā atļauj parakstīt Eiropas Savienības un Kaboverdes Republikas saskaņoto Protokolu, kurā noteiktas zvejas iespējas un finansiālais ieguldījums, kas paredzēts starp abām pusēm spēkā esošajā Partnerattiecību nolīgumā zivsaimniecības nozarē, ņemot vērā minētā protokola noslēgšanu.
   Protokola teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas ir tiesīgas Savienības vārdā parakstīt protokolu, ņemot vērā tā noslēgšanu.
   3. pants
   Protokolu provizoriski piemēro no 2011. gada 1. septembra, līdz tiek pabeigtas tā noslēgšanai vajadzīgās procedūras.
   4. pants
   Šis lēmums stājas spēkā tā pieņemšanas dienā.

      Luksemburgā, 2011. gada 9. jūnijā

            Padomes vārdā –

            priekšsēdētājs

         PINTÉR S.

      (1)  OV L 414, 30.12.2006., 1. lpp.
    ---documentbreak---

               9.7.2011

               LV

               Eiropas Savienības Oficiālais Vēstnesis

               L 181/2

         Eiropas Savienības un Kaboverdes Republikas saskaņotais
   PROTOKOLS,
   kurā noteiktas zvejas iespējas un finansiālais ieguldījums, kas paredzēts starp abām pusēm spēkā esošajā Partnerattiecību nolīgumā zivsaimniecības nozarē
   1. pants
   Piemērošanas laikposms un zvejas iespējas
   1.   Saskaņā ar Zivsaimniecības partnerattiecību nolīguma 5. pantu Eiropas Savienības kuģiem piešķirtās zvejas iespējas trīs gadu laikposmā ir šādas.
   Tālu migrējošajām sugām (sugām, kas minētas Apvienoto Nāciju Organizācijas 1982. gada Jūras tiesību konvencijas 1. pielikumā):

               —

               tunzivju saldētājseineri: 28 kuģi,

               —

               kuģi tunzivju zvejai ar makšķerkāta āķu rindām: 11 kuģi,

               —

               kuģi zvejai ar dreifējošām āķu jedām: 35 kuģi.

         2.   Šā panta 1. punktu piemēro atbilstīgi šā protokola 4. un 5. pantam.
   2. pants
   Finansiālais ieguldījums un maksāšanas kārtība
   1.   Zivsaimniecības partnerattiecību nolīguma 7. pantā minētais finansiālais ieguldījums 1. pantā minētajam laikposmam ir EUR 435 000.
   2.   Šo finansiālo ieguldījumu veido:

               a)

               ikgadēja summa EUR 325 000, ko piešķir par piekļuvi Kaboverdes EEZ un kas atbilst atsauces daudzumam 5 000 tonnu gadā; un

               b)

               īpaša summa EUR 110 000 gadā, kas paredzēta Kaboverdes zivsaimniecības politikas atbalstam un īstenošanai.

         3.   Šā panta 1. punktu piemēro atbilstīgi šā protokola 3., 4., 5., 7. un 8. pantam un Zivsaimniecības partnerattiecību nolīguma 12. un 13. pantam.
   4.   Ja kopējais daudzums, kuru Eiropas Savienības kuģi nozvejojuši Kaboverdes ūdeņos, pārsniedz 5 000 tonnu gadā, katra nozvejotā papildu tonna EUR 325 000 lielā finansiālā ieguldījuma apmēru palielina par EUR 65. Tomēr Savienības šādi samaksātā ikgadējā kopsumma nedrīkst vairāk kā divas reizes pārsniegt 2. punkta a) apakšpunktā minēto summu (EUR 325 000). Ja Eiropas Savienības kuģu nozvejas apjoms pārsniedz daudzumu, kas atbilst divkāršai gada kopsummai, summu, kura jāmaksā par šā limita pārsniegumu, maksā nākamajā gadā.
   5.   Šā panta 2. punkta a) un b) apakšpunktā noteikto finansiālo ieguldījumu par pirmo gadu izmaksā vēlākais 60 dienu laikā pēc protokola stāšanās spēkā un par turpmākajiem gadiem – vēlākais protokola spēkā stāšanās gadadienā.
   6.   Kaboverdes iestādēm ir tiesības brīvi lemt par 2. punkta a) apakšpunktā minētā finansiālā ieguldījuma izmantošanu.
   7.   Finansiālo ieguldījumu pārskaita Valsts kases kontā, kuru atvērusi Kaboverdes iestāžu izraudzīta finanšu iestāde.
   3. pants
   Atbildīgas zvejas un ilgtspējīgas zvejniecības veicināšana Kaboverdes ūdeņos
   1.   Ne vēlāk kā trīs mēnešus pēc šā protokola stāšanās spēkā Puses Zivsaimniecības partnerattiecību nolīguma 9. pantā paredzētajā Apvienotajā komitejā vienojas par nozares daudzgadu programmu un sīki izstrādātiem tās īstenošanas noteikumiem, jo īpaši par šādiem jautājumiem:

               a)

               gada un daudzgadu pamatnostādnes par 2. panta 2. punkta b) apakšpunktā minētās finansiālā ieguldījuma summas izmantošanu;

               b)

               gada un daudzgadu mērķi, kas jāsasniedz, lai laika gaitā panāktu atbildīgu zveju un ilgtspējīgu zvejniecību, ņemot vērā prioritātes, ko Kaboverde izvirzījusi valsts zivsaimniecības politikā un citu nozaru politikā, kas ir saistīta ar atbildīgas zvejas un ilgtspējīgas zvejniecības veicināšanu vai ietekmē to;

               c)

               ikgadējo rezultātu novērtēšanas kritēriji un procedūras.

         2.   Visus ierosinātos grozījumus nozares daudzgadu programmā Puses apstiprina Apvienotajā komitejā vai apmainoties ar vēstulēm.
   3.   Katru gadu Kaboverdes iestādes var lemt par 2. panta 2. punkta b) apakšpunktā minētās finansiālā ieguldījuma daļas papildu summas sadalīšanu daudzgadu programmas īstenošanas vajadzībām. Par šo sadalījumu paziņo Eiropas Savienībai ne vēlāk kā divus (2) mēnešus pirms šā protokola parakstīšanas gadadienas.
   4.   Abas Puses katru gadu Apvienotajā komitejā veic nozares daudzgadu programmas īstenošanas rezultātu novērtējumu. Ja šis novērtējums liecina, ka to mērķu īstenošana, kurus tieši finansē ar šā protokola 2. panta 2. punkta b) apakšpunktā minēto finansiālā ieguldījuma daļu, nav apmierinoša, Eiropas Savienība patur tiesības samazināt šo finansiālā ieguldījuma daļu, lai programmas īstenošanai atvēlēto summu pielāgotu šiem rezultātiem.
   4. pants
   Zinātniskā sadarbība atbildīgas zvejas veicināšanā
   1.   Abas Puses apņemas veicināt atbildīgu zveju Kaboverdes ūdeņos, pamatojoties uz principu par nediskriminējošu attieksmi pret dažādajām flotēm, kas zvejo šajos ūdeņos.
   2.   Šā protokola darbības laikā Eiropas Savienība un Kaboverdes iestādes cenšas uzraudzīt resursu stāvokļa izmaiņas Kaboverdes zvejas zonā.
   3.   Abas Puses apņemas ievērot Starptautiskās Atlantijas tunzivju saglabāšanas komisijas (ICCAT) ieteikumus un rezolūcijas par atbildīgu zvejniecības pārvaldību.
   4.   Saskaņā ar Zivsaimniecības partnerattiecību nolīguma 4. pantu, pamatojoties uz ICCAT pieņemtajiem ieteikumiem un rezolūcijām un labākajiem pieejamajiem zinātniskajiem atzinumiem, Puses apspriežas Zivsaimniecības partnerattiecību nolīguma 9. pantā paredzētajā Apvienotajā komitejā, lai vajadzības gadījumā pēc zinātniskas sanāksmes un kopīgas vienošanās pieņemtu pasākumus ar mērķi nodrošināt to zvejas resursu ilgtspējīgu pārvaldību, kas ietekmē Eiropas Savienības kuģu darbības.
   5. pants
   Zvejas iespēju pielāgošana pēc savstarpējas vienošanās
   Zvejas iespējas, kas minētas 1. pantā, var pielāgot, savstarpēji vienojoties, ciktāl ICCAT pieņemtie ieteikumi un rezolūcijas apstiprina, ka šāda pielāgošana nodrošinās šajā protokolā minēto zvejas resursu ilgtspējīgu pārvaldību. Šādā gadījumā 2. panta 2. punkta a) apakšpunktā paredzēto finansiālo ieguldījumu pielāgo samērīgi un proporcionāli laikam, izdarot vajadzīgos grozījumus šajā protokolā un tā pielikumā.
   6. pants
   Izkraušanas veicināšana un uzņēmēju sadarbības rosināšana
   1.   Puses sadarbojas, lai uzlabotu izkraušanas iespējas Kaboverdes ostās.
   2.   Apvienotā komiteja izstrādā šim nolūkam piemērotus nosacījumus, kā arī nosaka piemērojamos finanšu stimulus.
   3.   Puses rada labvēlīgus apstākļus Pušu uzņēmumu tehniskās, ekonomiskās un komerciālās sadarbības veicināšanai, atbalstot uzņēmējdarbībai un ieguldījumiem labvēlīgas vides izveidi.
   7. pants
   Finansiālā ieguldījuma maksājumu apturēšana
   1.   Finansiālo ieguldījumu, kas minēts 2. panta 2. punkta a) un b) apakšpunktā, var apturēt, ja ir izpildīti viens vai vairāki šādi nosacījumi:

               a)

               sakarā ar ārkārtējiem apstākļiem, kuri nav dabas parādības, nav iespējams veikt zvejas darbības Kaboverdes EEZ;

               b)

               ir būtiski mainījušās politikas pamatnostādnes, kas noteica šā protokola noslēgšanu, un viena no Pusēm pieprasa šo noteikumu pārskatīšanu, lai izdarītu tajos grozījumus;

               c)

               Eiropas Savienība ir konstatējusi, ka Kaboverdē ir pārkāpti cilvēktiesību svarīgākie elementi un pamatelementi, kā arī demokrātijas principi, kas izklāstīti Kotonū nolīguma 9. pantā.

         2.   Eiropas Savienība patur tiesības pilnībā vai daļēji apturēt šā protokola 2. panta 2. punkta b) apakšpunktā minētās finansiālā ieguldījuma īpašās summas maksājumus, ja:

               a)

               pēc Apvienotās komitejas veiktā novērtējuma tiek konstatēts, ka gūtie rezultāti neatbilst programmā paredzētajiem;

               b)

               šis finansiālais ieguldījums nav sniegts.

         3.   Finansiālā ieguldījuma maksājumus var atsākt, tiklīdz ir atjaunots sākotnējais stāvoklis, kāds bija pirms 1. punktā minēto apstākļu rašanās, un ja Puses apspriešanās rezultātā vienojas par atsākšanu un/vai ja to pamato 2. punktā minētās finansiālās izpildes rezultāti.
   8. pants
   Protokola īstenošanas apturēšana
   1.   Šā protokola īstenošanu pēc vienas Puses iniciatīvas aptur, ja ir izpildīti viens vai vairāki šādi nosacījumi:

               a)

               tādi ārkārtēji apstākļi, kas noteikti Zivsaimniecības partnerattiecību nolīguma 7. panta 3. punkta a) apakšpunktā un kas kavē zvejas darbību norisi Kaboverdes EEZ;

               b)

               ir būtiski mainījušās politikas pamatnostādnes, kas noteica šā protokola noslēgšanu, un viena no Pusēm pieprasa šo noteikumu pārskatīšanu, lai izdarītu tajos grozījumus;

               c)

               viena no Pusēm ir konstatējusi, ka ir pārkāpti cilvēktiesību svarīgākie elementi un pamatelementi, kā arī demokrātijas principi, kas paredzēti Kotonū nolīguma 9. pantā;

               d)

               Eiropas Savienība neveic 2. panta 2. punkta a) apakšpunktā paredzētos finansiālā ieguldījuma maksājumus šā protokola 7. pantā neparedzētu iemeslu dēļ;

               e)

               ir radušās domstarpības, kuras nevar atrisināt abu Pušu sasauktā Apvienotā komiteja;

               f)

               viena no Pusēm neievēro šajā protokolā, tā pielikumā un papildinājumos izklāstītos noteikumus.

         2.   Ja protokola piemērošanu aptur 1. punkta c) apakšpunktā neparedzētu iemeslu dēļ, apturēšanā ieinteresētā puse attiecīgu rakstisku paziņojumu par šādu nodomu iesniedz vismaz trīs mēnešus pirms dienas, kad šāda apturēšana stājas spēkā. Protokola apturēšanu 1. punkta c) apakšpunktā minēto iemeslu dēļ piemēro nekavējoties pēc apturēšanas lēmuma pieņemšanas.
   3.   Apturēšanas gadījumā Puses turpina apspriesties, lai domstarpības atrisinātu izlīgstot. Ja tas izdodas, protokola piemērošanu atsāk un finansiālo ieguldījumu samērīgi un proporcionāli laikam samazina atkarībā no laikposma, kurā protokola piemērošana bija apturēta.
   9. pants
   Pāreja uz elektronisku datu apmaiņu
   1.   Kaboverde un ES apņemas pēc iespējas drīzāk izveidot datorizētas sistēmas, kuras vajadzīgas, lai elektroniski apmainītos ar visu informāciju un dokumentiem par nolīguma īstenošanu.
   2.   Tiklīdz šā panta 1. punktā minētās sistēmas ir sākušas darboties, dokumentu elektroniskā formā katrā attiecīgajā brīdī uzskata par ekvivalentu šim dokumentam papīra formā.
   3.   Kaboverde un ES nekavējoties informē par visiem datorizētās sistēmas darbības traucējumiem. Ar nolīguma īstenošanu saistīto informāciju un dokumentus šādā gadījumā automātiski aizstāj ar dokumentiem papīra formā atbilstīgi pielikumā paredzētajiem noteikumiem.
   10. pants
   Satelītnovērošana
   Kaboverde pēc iespējas drīzāk izveido tās ūdeņos zvejojošo kuģu satelītnovērošanas sistēmu (VMS). Tiklīdz šāda sistēma ir izveidota, piemēro šā protokola pielikumā paredzētos noteikumus.
   11. pants
   Datu konfidencialitāte
   Kaboverde apņemas visus atbilstoši nolīgumam iegūtos datus attiecībā uz ES kuģiem un to zvejas darbībām vienmēr uzskatīt par konfidenciāliem un izmantot tikai nolīguma īstenošanas vajadzībām.
   12. pants
   Piemērojamie valsts tiesību akti
   1.   Ja vien Zivsaimniecības partnerattiecību nolīgumā, šajā protokolā, tā pielikumā vai papildinājumos nav noteikts citādi, zvejas darbības, ko Eiropas Savienības zvejas kuģi veic Kaboverdes ūdeņos saskaņā ar šo protokolu, reglamentē Kaboverdes piemērojamie tiesību akti, jo īpaši Kaboverdes zvejas resursu pārvaldības plāna noteikumi.
   2.   Kaboverdes iestādes informē Eiropas Komisiju par visām izmaiņām vai jauniem tiesību aktiem saistībā ar zivsaimniecības nozari.
   13. pants
   Ilgums
   Šo protokolu un tā pielikumu piemēro trīs gadus no dienas, kad tos sāk provizoriski piemērot saskaņā ar 15. pantu, ja vien saskaņā ar 14. pantu nav nosūtīts paziņojums par piemērošanas izbeigšanu.
   14. pants
   Izbeigšana
   1.   Šā protokola piemērošanas izbeigšanā ieinteresētā Puse vismaz sešus mēnešus pirms dienas, kad šai izbeigšanai jāstājas spēkā, rakstiski paziņo otrai Pusei par nodomu izbeigt protokola piemērošanu.
   2.   Pēc iepriekšējā punktā minētā paziņojuma nosūtīšanas Puses sāk apspriešanos.
   15. pants
   Provizoriska piemērošana
   Šo protokolu provizoriski piemēro no 2011. gada 1. septembra.
   16. pants
   Stāšanās spēkā
   Šis protokols un tā pielikums stājas spēkā dienā, kad Puses viena otrai paziņo par šim nolūkam vajadzīgo procedūru pabeigšanu.
   PIELIKUMS

      NOSACĪJUMI, KAS PIEMĒROJAMI EIROPAS SAVIENĪBAS KUĢU ZVEJAS DARBĪBĀM KABOVERDES ZVEJAS ZONĀ

   I   NODAĻA

      VISPĀRĒJI NOTEIKUMI

   Kompetentās iestādes norīkošana
   Ja vien nav norādīts citādi, visas atsauces uz Eiropas Savienības (ES) vai Kaboverdes kompetento iestādi šajā pielikumā ir:

               —

               attiecībā uz ES: atsauces uz Eiropas Komisiju, kas vajadzības gadījumā rīkojas ar ES delegācijas Kaboverdē starpniecību,

               —

               attiecībā uz Kaboverdi: atsauces uz ministriju, kas atbild par zivsaimniecību.

         Valsts EEZ
   Pirms protokola stāšanās spēkā Kaboverde paziņo ES savas EEZ ģeogrāfiskās koordinātas, kā arī bāzes līnijas.
   Zvejas zonas
   ES kuģi var veikt zvejas darbības 12 jūras jūdžu attālumā no bāzes līnijām.
   Vietējā aģenta iecelšana
   Visus ES kuģus, kuri plāno Kaboverdes ostā izkraut nozveju vai pārkraut to citā kuģī, pārstāv pārstāvis, kurš ir Kaboverdes rezidents.
   Bankas konts
   Pirms protokola stāšanās spēkā Kaboverde paziņo ES tā bankas konta(-u) rekvizītus, uz kuru(-iem) saskaņā ar nolīgumu jāpārskaita naudas summas saistībā ar ES kuģiem. Bankas pārskaitījumu izdevumus apmaksā kuģu īpašnieki.
   II   NODAĻA

      ZVEJAS ATĻAUJAS

   Zvejas atļaujas saņemšanas nosacījums un zvejottiesīgie kuģi
   Nolīguma 6. pantā paredzētās zvejas atļaujas izdod ar nosacījumu, ka kuģis ir ierakstīts ES zvejas kuģu reģistrā un ir izpildītas visas iepriekšējās kuģa īpašnieka, kapteiņa vai paša kuģa saistības, kuras radušās, saskaņā ar nolīgumu veicot zvejas darbības Kaboverdē.
   Zvejas atļaujas pieprasīšana
   Par katru kuģi, kas vēlas zvejot saskaņā ar nolīgumu, ES iesniedz Kaboverdei zvejas atļaujas pieprasījumu vismaz 15 dienas pirms pieprasītās atļaujas derīguma termiņa sākuma, izmantojot šā pielikuma 1. papildinājumā pievienoto veidlapu. Pieprasījumam jābūt drukātā formā vai salasāmi aizpildītam ar lielajiem drukātajiem burtiem.
   Katram pirmajam zvejas atļaujas pieprasījumam saskaņā ar spēkā esošo protokolu vai pēc attiecīgā kuģa tehnisko parametru izmaiņām pievieno:

               i)

               pierādījumu par to, ka ir samaksāta vienotas likmes maksa par pieprasītās zvejas atļaujas derīguma termiņu, kā arī vienotās likmes ieguldījums saistībā ar šā pielikuma X nodaļā minētajiem novērotājiem;

               ii)

               attiecīgā gadījumā – informāciju par kuģa vietējā pārstāvja vārdu, uzvārdu un adresi;

               iii)

               nesen uzņemtu krāsainu fotoattēlu, kurā kuģis redzams sānskatā, minimālie izmēri – 15 cm × 10 cm;

               iv)

               visus citus dokumentus, kas konkrēti paredzēti nolīgumā.

         Ja atjauno tāda kuģa zvejas atļauju saskaņā ar spēkā esošo protokolu, kura tehniskie parametri nav mainījušies, atjaunošanas pieprasījumam pievieno tikai pierādījumu par to, ka ir samaksāta vienotās likmes maksa un ieguldījums novērotāja izdevumu segšanai.
   Paredzētā vienotas likmes maksa
   Vienotas likmes maksu nosaka, pamatojoties uz gada likmi, kura noteikta šā pielikuma 2. papildinājumā pievienotajās tehnisko datu lapās. Tajā ir iekļauti visi vietējie un valsts nodokļi, izņemot ostas nodokļus, maksu par pārkraušanu citā kuģī un maksu par pakalpojumiem.
   Provizorisks zvejottiesīgo kuģu saraksts
   Tiklīdz ir saņemti zvejas atļaujas pieprasījumi, Kaboverde nekavējoties izveido provizorisku sarakstu ar pieprasījumu iesniegušajiem kuģiem katrai kuģu kategorijai. Šo sarakstu nekavējoties nosūta par zvejas kontroli atbildīgajai valsts iestādei un ES.
   ES nosūta provizorisko sarakstu kuģa īpašniekam vai viņa pārstāvim. ES pārstāvniecības slēgšanas gadījumā Kaboverde var iesniegt provizorisko sarakstu tieši kuģa īpašniekam vai tā pārstāvim un nosūtīt kopiju ES.
   Zvejas atļaujas izdošana
   Kaboverde izdod Eiropas Savienībai zvejas atļauju 15 dienu laikā pēc pilnas pieprasījuma dokumentācijas saņemšanas.
   Ja zvejas atļauju atjauno protokola piemērošanas termiņā, jaunajā zvejas atļaujā iekļauj skaidru atsauci uz sākotnējo zvejas atļauju.
   ES nosūta zvejas atļauju kuģa īpašniekam vai viņa pārstāvim. ES pārstāvniecības slēgšanas gadījumā Kaboverde var izdot zvejas atļauju tieši kuģa īpašniekam vai viņa pārstāvim un nosūtīt kopiju ES.
   Zvejas atļauju saņēmušo kuģu saraksts
   Tiklīdz ir izdota zvejas atļauja, Kaboverde nekavējoties izveido galīgo sarakstu ar katras kategorijas kuģiem, kam ir atļauts zvejot Kaboverdes zonā. Šo sarakstu nekavējoties nosūta par zvejas kontroli atbildīgajai valsts iestādei un ES, un šis saraksts aizstāj iepriekš minēto provizorisko sarakstu.
   Zvejas atļaujas derīguma termiņš
   Zvejas atļaujas ir derīgas vienu gadu, un tās ir atjaunojamas.
   Lai noteiktu derīguma termiņa sākumu, piemēro gada periodu:

               i)

               pirmajā protokola piemērošanas gadā tas ir laikposms no protokola spēkā stāšanās dienas līdz tā paša gada 31. decembrim;

               ii)

               pēc tam – katrs pilns kalendārais gads;

               iii)

               pēdējā protokola piemērošanas gadā – laikposms no 1. janvāra līdz protokola darbības beigu datumam.

         Zvejas atļaujas glabāšana uz kuģa
   Zvejas atļaujai vienmēr jāatrodas uz kuģa.
   Tomēr kuģiem ir atļauts zvejot, tiklīdz tie ir iekļauti iepriekš minētajā provizoriskajā sarakstā. Uz šādiem kuģiem līdz zvejas atļaujas izdošanai pastāvīgi jāglabā provizoriskais saraksts.
   Zvejas atļaujas nodošana
   Zvejas atļauju izdod konkrētam kuģim, un tā nav nododama citam kuģim.
   Tomēr nepārvaramas varas apstākļu gadījumā un pēc ES lūguma zvejas atļauju aizstāj ar jaunu atļauju, kura izdota citam kuģim, kas ir līdzīgs aizstājamajam kuģim.
   Nodošanu veic, kuģa īpašniekam vai viņa pārstāvim atdodot aizstājamo zvejas atļauju Kaboverdei, savukārt Kaboverde pēc iespējas drīzāk sagatavo aizstājējatļauju. Aizstājējatļauju pēc iespējas drīzāk izdod kuģa īpašniekam vai viņa pārstāvim aizstājamās atļaujas atdošanas brīdī. Aizstātā atļauja stājas spēkā aizstājamās atļaujas atdošanas dienā.
   Kaboverde pēc iespējas drīzāk precizē zvejas atļauju saņēmušo kuģu sarakstu. Jauno sarakstu nekavējoties nosūta par zvejas kontroli atbildīgajai valsts iestādei un ES.
   Apgādes kuģi
   Pēc ES pieprasījuma Kaboverde atļauj ES kuģiem, kuri ir saņēmuši zvejas atļauju, izmantot apgādes kuģu atbalstu. Apgādes kuģi peld ar ES dalībvalsts karogu vai pieder ES kuģniecības sabiedrībai, tie nedrīkst būt aprīkoti zivju zvejai, un tos nedrīkst izmantot pārkraušanai citā kuģī.
   Kaboverde nosaka apgādes darbības un atļauju saņemšanas nosacījumus, kā arī izveido apstiprināto apgādes kuģu sarakstu un nekavējoties iesniedz to par zvejas kontroli atbildīgajai valsts iestādei un ES.
   III   NODAĻA

      TEHNISKIE PASĀKUMI

   Tehniskie pasākumi, kurus piemēro zvejas atļauju saņēmušiem kuģiem un saistībā ar zvejas zonu, zvejas rīkiem un piezveju, katrai zvejas kategorijai ir noteikti tehnisko datu lapās šā pielikuma 2. papildinājumā.
   Kuģi ievēro visus ICCAT (Starptautiskā Atlantijas tunzivju saglabāšanas komisija) pieņemtos ieteikumus.
   IV   NODAĻA

      ZIŅOŠANA PAR NOZVEJU

   Zvejas žurnāls
   Saskaņā ar nolīgumu zvejojoša ES kuģa kapteinis kārto zvejas žurnālu, kura paraugs katrai zvejas kategorijai ir dots šā pielikuma 3. papildinājumā.
   Kapteinis aizpilda zvejas žurnālu par katru dienu, kurā kuģis atrodas Kaboverdes zvejas zonā.
   Kapteinis katru dienu ieraksta zvejas žurnālā nozvejoto un uz kuģa paturēto katras sugas daudzumu, sugas apzīmēšanai izmantojot FAO trīsburtu kodu un norādot dzīvsvara kilogramus vai attiecīgā gadījumā īpatņu skaitu. Par katru galveno sugu kapteinis norāda arī nulles apjoma nozveju.
   Attiecīgā gadījumā kapteinis katru dienu ieraksta zvejas žurnālā arī katras sugas izmetumu apjomu, norādot dzīvsvara kilogramus vai attiecīgā gadījumā īpatņu skaitu.
   Zvejas žurnālu aizpilda salasāmi ar lielajiem drukātajiem burtiem, un to paraksta kapteinis.
   Par zvejas žurnālā reģistrēto datu pareizību atbild kapteinis.
   Ziņošana par nozveju
   Kapteinis ziņo par kuģa nozveju, iesniedzot Kaboverdei zvejas žurnālus par laikposmu, kurā kuģis ir atradies Kaboverdes zvejas zonā.
   Zvejas žurnālus iesniedz, ievērojot šādus nosacījumus:

               i)

               ienākot Kaboverdes ostā, katra zvejas žurnāla oriģinālu nodod vietējam Kaboverdes pārstāvim, kas rakstiski apstiprina tā saņemšanu;

               ii)

               izejot no Kaboverdes zvejas zonas bez iepriekšējas ienākšanas Kaboverdes ostā, katra zvejas žurnāla oriģinālu 14 dienu laikā pēc ierašanās jebkurā citā ostā un katrā ziņā ne vēlāk kā 30 dienu laikā pēc iziešanas no Kaboverdes zvejas zonas nosūta:

                           a)

                           pa pastu uz Kaboverdi;

                           b)

                           vai pa faksu uz Kaboverdes paziņoto numuru;

                           c)

                           vai pa elektronisko pastu.

         Abas Puses cenšas izveidot nozvejas datu sistēmu, kura balstītos tikai uz elektronisku apmaiņu ar visu iepriekš minēto informāciju.
   Tiklīdz Kaboverde spēj saņemt nozvejas ziņojumus pa elektronisko pastu, kapteinis nosūta zvejas žurnālus Kaboverdei uz tās paziņoto elektroniskā pasta adresi. Kaboverde nekavējoties apstiprina saņemšanu, nosūtot atbildes elektronisko pastu.
   Kapteinis nosūta ES visu zvejas žurnālu kopijas. Attiecībā uz tunzivju zvejas kuģiem un kuģiem zvejai ar dreifējošām āķu jedām kapteinis visu zvejas žurnālu kopijas nosūta arī šādiem zinātniskajiem institūtiem:

               i)

                  IRD (Institut de recherche pour le développement);

               ii)

                  IEO (Instituto Español de Oceanografia);

               iii)

                  IPIMAR (Instituto Português de Investigação Maritima); vai

               iv)

                  INDP (Instituto Nacional de Desenvolvimento das Pescas).

         Ja kuģis atgriežas Kaboverdes zonā tā zvejas atļaujas derīguma termiņā, sagatavo jaunu nozvejas ziņojumu.
   Ja netiek ievēroti noteikumi par nozvejas ziņojumiem, Kaboverde var apturēt attiecīgā kuģa zvejas atļauju līdz trūkstošo ziņojumu iesniegšanas brīdim un sodīt kuģa īpašnieku saskaņā ar noteikumiem, kurus šajā saistībā paredz spēkā esošie valsts tiesību akti. Atkārtota pārkāpuma gadījumā Kaboverde var atteikt zvejas atļaujas atjaunošanu. Kaboverde nekavējoties informē ES par visām šajā saistībā piemērotajām sankcijām.
   Paziņojums par maksām tunzivju zvejas kuģiem un kuģiem zvejai ar dreifējošām āķu jedām
   Saskaņā ar iepriekš minēto zinātnisko institūtu apstiprinātajiem nozvejas ziņojumiem ES katram tunzivju zvejas kuģim un kuģim zvejai ar dreifējošām āķu jedām sagatavo galīgo paziņojumu par maksām, kuras par kuģi jānomaksā saistībā ar iepriekšējā kalendārā gada zvejas sezonu.
   ES galīgo paziņojumu Kaboverdei un kuģa īpašniekam nosūta līdz kārtējā gada 31. jūlijam. Kaboverde 30 dienu laikā pēc nosūtīšanas dienas var apstrīdēt galīgo paziņojumu, norādot pamatojumu. Domstarpību gadījumā puses tās risina Apvienotajā komitejā. Ja Kaboverde neiesniedz iebildumus 30 dienu laikā, galīgo paziņojumu uzskata par pieņemtu.
   Ja galīgajā paziņojumā norādītā summa ir lielāka par paredzēto vienotas likmes maksu, kas pārskaitīta zvejas atļaujas saņemšanai, kuģa īpašnieks pārskaita atlikušo summu Kaboverdei ne vēlāk kā līdz kārtējā gada 30. septembrim. Ja galīgajā paziņojumā norādītā summa ir mazāka par paredzēto vienotas likmes maksu, kuģa īpašnieks nevar atgūt pārmaksāto summu.
   V   NODAĻA

      IZKRAUŠANA UN PĀRKRAUŠANA CITĀ KUĢĪ

   ES kuģa kapteinis, kurš vēlas izkraut nozveju Kaboverdes ostā vai pārkraut citā kuģī Kaboverdes zonā gūto nozveju, vismaz 24 stundas pirms izkraušanas vai pārkraušanas citā kuģī paziņo Kaboverdei:

               a)

               tā zvejas kuģa vārdu, no kura paredzēts nozveju izkraut vai pārkraut citā kuģī;

               b)

               izkraušanas vai pārkraušanas ostu;

               c)

               datumu un laiku, kad paredzēts veikt izkraušanu vai pārkraušanu citā kuģī;

               d)

               katras izkraujamās vai citā kuģī pārkraujamās sugas daudzumu (sugas apzīmēšanai izmantojot FAO trīsburtu kodu un norādot dzīvsvara kilogramus vai attiecīgā gadījumā īpatņu skaitu);

               e)

               saņēmējkuģa vārdu, ja veic pārkraušanu citā kuģī;

               f)

               saņēmējkuģa veterinārā sertifikāta datus.

         Pārkraušanu citā kuģī var veikt šim nolūkam apstiprinātas Kaboverdes ostas ūdeņos. Jūrā veikt pārkraušanu citā kuģī ir aizliegts.
   Šo noteikumu neievērošanas gadījumā var piemērot attiecīgās sankcijas, kas paredzētas Kaboverdes tiesību aktos.
   ES kuģim, kas izkrauj nozveju Kaboverdes ostā vai pārdod nozveju apstrādes rūpnīcai Kaboverdē, piešķir finansiālus atvieglojumus, daļēji samazinot maksu atbilstīgi limitiem, kas noteikti tehnisko datu lapās šā pielikuma 2. papildinājumā.
   VI   NODAĻA

      KONTROLE

   Ieiešana zonā un iziešana no tās
   Par katru zvejas atļauju saņēmuša ES kuģa ieiešanu Kaboverdes zvejas zonā un iziešanu no tās Kaboverdei paziņo 3 stundas pirms ieiešanas vai iziešanas.
   Paziņojumā par ieiešanu vai iziešanu kuģis jo īpaši norāda:

               i)

               plānoto ieiešanas/iziešanas datumu, laiku un vietu;

               ii)

               katras uz kuģa paturētās sugas daudzumu, sugas apzīmēšanai izmantojot FAO trīsburtu kodu un norādot dzīvsvara kilogramus vai attiecīgā gadījumā īpatņu skaitu;

               iii)

               produktu sagatavošanas veidu.

         Paziņojumu nosūta pa elektronisko pastu vai, ja tādas iespējas nav, pa faksu vai radio, izmantojot Kaboverdes norādīto elektroniskā pasta adresi, izsaukuma numuru vai frekvenci. Kaboverde nekavējoties paziņo attiecīgajiem kuģiem un ES visas nosūtīšanai izmantojamās elektroniskā pasta adreses, izsaukuma numura vai frekvences izmaiņas.
   Ja konstatē, ka kuģis zvejo Kaboverdes zonā, iepriekš nepaziņojis par savu ierašanos, uzskata, ka šis kuģis zvejo bez atļaujas.
   Inspekcija jūrā
   Zvejas atļauju saņēmušu ES kuģu inspekciju jūrā Kaboverdes zvejas zonā veic Kaboverdes kuģi un inspektori, kurus var skaidri identificēt kā tādus, kas ir pilnvaroti veikt zvejas kontroli.
   Pirms uzkāpšanas uz kuģa Kaboverdes inspektori brīdina ES kuģi par savu lēmumu veikt inspekciju. Inspekciju veic ne vairāk kā divi inspektori, kuri pirms inspekcijas uzsākšanas uzrāda personu apliecinošu dokumentu un inspektora apliecību.
   Kaboverdes inspektori neuzturas uz ES kuģa ilgāk, nekā tas ir nepieciešams inspekcijas uzdevumu veikšanai. Viņi veic inspekciju tādā veidā, kas minimāli ietekmē kuģi, tā zvejas darbību un kravu.
   Kaboverde var atļaut ES piedalīties jūrā veiktā inspekcijā novērotājas statusā.
   ES kuģa kapteinis atvieglo Kaboverdes inspektoru uzkāpšanu uz kuģa un viņu darbu.
   Pēc katras inspekcijas beigām Kaboverdes inspektori sagatavo inspekcijas ziņojumu. ES kuģa kapteinim ir tiesības ierakstīt inspekcijas ziņojumā savas piezīmes. Inspekcijas ziņojumu paraksta inspektors, kas to ir sagatavojis, un ES kuģa kapteinis.
   Pirms nokāpšanas no kuģa Kaboverdes inspektori izdod ES kuģa kapteinim inspekcijas ziņojuma kopiju. Kaboverde 8 dienu laikā pēc inspekcijas nosūta inspekcijas ziņojuma kopiju ES.
   Inspekcija ostā
   ES kuģus, kuri Kaboverdes zonā gūto nozveju izkrauj vai pārkrauj citā kuģī Kaboverdes ostas ūdeņos, ostā inspicē Kaboverdes inspektori, kurus var skaidri identificēt kā tādus, kas ir pilnvaroti veikt zvejas kontroli.
   Inspekciju veic ne vairāk kā divi inspektori, kuri pirms inspekcijas uzsākšanas uzrāda personu apliecinošu dokumentu un inspektora apliecību. Kaboverdes inspektori neuzturas uz ES kuģa ilgāk, nekā tas ir nepieciešams inspekcijas uzdevumu veikšanai, un veic inspekciju tādā veidā, kas minimāli ietekmē kuģi, izkraušanu vai pārkraušanu citā kuģī un kravu.
   Kaboverde var atļaut ES piedalīties ostā veiktā inspekcijā novērotājas statusā.
   ES kuģa kapteinis atvieglo Kaboverdes inspektoru darbu.
   Pēc katras inspekcijas beigām Kaboverdes inspektors sagatavo inspekcijas ziņojumu. ES kuģa kapteinim ir tiesības ierakstīt inspekcijas ziņojumā savas piezīmes. Inspekcijas ziņojumu paraksta inspektors, kas to ir sagatavojis, un ES kuģa kapteinis.
   Kaboverdes inspektors uzreiz pēc inspekcijas beigām izdod ES kuģa kapteinim inspekcijas ziņojuma kopiju. Kaboverde 8 dienu laikā pēc inspekcijas nosūta inspekcijas ziņojuma kopiju ES.
   VII   NODAĻA

      SATELĪTNOVĒROŠANAS SISTĒMA (VMS)

   Kuģu atrašanās vietas ziņojumi un VMS sistēma
   Atrodoties Kaboverdes zonā, zvejas atļauju saņēmušiem ES kuģiem jābūt aprīkotiem ar satelītnovērošanas sistēmu (VMS), kas nodrošina automātisku un pastāvīgu to atrašanās vietas paziņošanu reizi stundā kuģa karoga valsts Zvejas uzraudzības centram (FMC).
   Katrs atrašanās vietas ziņojums:

               i)

               satur:

                           a)

                           kuģa identifikācijas datus;

                           b)

                           pēdējo kuģa ģeogrāfisko atrašanās vietu (garums, platums), kuras noteikšanas kļūda nepārsniedz 500 m un ticamības intervāls ir 99 %;

                           c)

                           atrašanās vietas reģistrācijas datumu un laiku;

                           d)

                           kuģa ātrumu un kursu;

               ii)

               ir sagatavots šā pielikuma 4. papildinājumā norādītajā formātā.

         Pirmo reģistrēto atrašanās vietu pēc ieiešanas Kaboverdes zonā apzīmē ar kodu “ENT”. Visas turpmākās atrašanās vietas apzīmē ar kodu “POS”, izņemot pirmo reģistrēto atrašanās vietu pēc iziešanas no Kaboverdes zonas, kuru apzīmē ar kodu “EXI”.
   Karoga valsts FMC nodrošina atrašanās vietas ziņojumu automātisku apstrādi un vajadzības gadījumā to elektronisku pārsūtīšanu. Atrašanās vietas ziņojumus reģistrē drošā veidā un glabā trīs gadus.
   Kuģa datu pārraidīšana VMS sistēmas nedarbošanās gadījumā
   Kapteinim ir pienākums vienmēr nodrošināt viņa kuģa VMS sistēmas uzturēšanu pilnā darba kārtībā un atrašanās vietas ziņojumu pareizu nosūtīšanu karoga valsts FMC.
   Ja kuģa VMS sistēma nedarbojas, to salabo vai nomaina mēneša laikā. Ja tas nav izdarīts iepriekš minētajā termiņā, pēc tā beigām kuģim vairs nav atļauts zvejot Kaboverdes zonā.
   Kuģi, kuri zvejo Kaboverdes zonā un kuru VMS sistēma ir bojāta, savus atrašanās vietas ziņojumus nosūta karoga valsts FMC pa elektronisko pastu, radio vai faksu vismaz reizi četrās stundās, norādot visus obligātos datus.
   Atrašanās vietas ziņojumu droša nosūtīšana Kaboverdei
   Karoga valsts FMC automātiski pārsūta attiecīgo kuģu atrašanās vietas ziņojumus Kaboverdes FMC. Karoga valsts un Kaboverdes FMC apmainās ar savām elektroniskā pasta adresēm, ko izmanto saziņai, un nekavējoties informē par visām šo adrešu izmaiņām.
   Atrašanās vietas ziņojumus pārsūta starp karoga valsts un Kaboverdes FMC, izmantojot drošu elektronisko sakaru sistēmu.
   Kaboverdes FMC nekavējoties informē karoga valsts FMC un ES par jebkādiem atkārtotiem traucējumiem zvejas atļauju saņēmuša kuģa atrašanās vietas ziņojumu saņemšanā, kā arī par to, ka attiecīgais kuģis nav paziņojis par savu iziešanu no zonas.
   Sakaru sistēmas traucējumi
   Kaboverde nodrošina sava elektroniskā aprīkojuma sadarbspēju ar karoga valsts FMC un nekavējoties informē ES par visiem sakaru un atrašanās vietas ziņojumu saņemšanas traucējumiem, lai pēc iespējas drīzāk rastu tehnisku risinājumu. Visu iespējamo domstarpību atrisināšanai sasauc Apvienoto komiteju.
   Kapteinis ir atbildīgs par visām kuģa VMS sistēmas manipulācijām, kuru nolūks ir traucēt tās darbību vai viltot atrašanās vietas ziņojumus. Par visiem pārkāpumiem piemēro Kaboverdes spēkā esošajos tiesību aktos paredzētās sankcijas.
   Atrašanās vietas ziņojumu biežuma pārskatīšana
   Ja pastāv pamatoti pierādījumi par iespējamu pārkāpumu, Kaboverde var pieprasīt karoga valsts FMC (nosūtot šāda pieprasījuma kopiju arī ES) uz noteiktu izmeklēšanas laiku samazināt kuģa atrašanās vietas ziņojumu nosūtīšanas intervālu līdz trīsdesmit minūtēm. Kaboverde nosūta šādus pierādījumus karoga valsts FMC un ES. Karoga valsts FMC nekavējoties nosūta Kaboverdei atrašanās vietas ziņojumus, ievērojot jauno nosūtīšanas biežumu.
   Pēc noteiktā izmeklēšanas laika beigām Kaboverde informē karoga valsts FMC un ES par turpmāko iespējamo uzraudzību.
   VIII   NODAĻA

      PĀRKĀPUMI

   Pārkāpumu noformēšana
   Saskaņā ar šā pielikuma noteikumiem visus zvejas atļauju saņēmuša ES kuģa izdarītos pārkāpumus norāda inspekcijas ziņojumā.
   Kapteiņa paraksts inspekcijas ziņojumā nenozīmē, ka kuģa īpašnieks atsakās no tiesībām aizstāvēties saistībā ar konstatēto pārkāpumu.
   Kuģa aizturēšana un informatīva sanāksme
   Ikvienam pārkāpumu izdarījušam ES kuģim var pieprasīt pārtraukt zvejas darbības un – ja kuģis atrodas jūrā – uzdot tam atgriezties Kaboverdes ostā, ja Kaboverdes spēkā esošie tiesību akti paredz šādus pasākumus attiecībā uz konstatēto pārkāpumu.
   Kaboverde ne vēlāk kā 24 stundu laikā paziņo ES par zvejas atļauju saņēmuša ES kuģa aizturēšanu. Šim paziņojumam pievieno pierādījumus par konstatēto pārkāpumu.
   Pirms jebkādu pasākumu veikšanas attiecībā uz kuģi, kapteini, apkalpi vai kravu, izņemot pierādījumu saglabāšanai nepieciešamos pasākumus, Kaboverde pēc ES pieprasījuma vienas darbdienas laikā pēc paziņojuma par kuģa aizturēšanu organizē informatīvu sanāksmi, lai noskaidrotu apstākļus, kuru dēļ kuģis tika aizturēts un var iestāties turpmākās sekas. Šajā informatīvajā sanāksmē var piedalīties kuģa karoga valsts pārstāvis.
   Sankcijas par pārkāpumu un izlīguma procedūra
   Sankcijas par konstatēto pārkāpumu nosaka Kaboverde saskaņā ar spēkā esošo valsts tiesību aktu noteikumiem.
   Ja par izdarīto pārkāpumu ir jāierosina tiesvedības process, pirms tā uzsākšanas un ja vien pārkāpums nav uzskatāms par noziedzīgu nodarījumu, Kaboverde un ES uzsāk izlīguma procedūru, lai noteiktu sankciju nosacījumus un smaguma pakāpi. Šajā izlīguma procedūrā var piedalīties kuģa karoga valsts pārstāvis. Izlīguma procedūru pabeidz ne vēlāk kā 3 dienu laikā pēc paziņojuma par kuģa aizturēšanu.
   Tiesvedības process un drošības nauda
   Ja izlīgumu nav izdevies panākt un pārkāpums ir nodots izskatīšanai kompetentā tiesu iestādē, pārkāpumu izdarījušā kuģa īpašnieks iemaksā drošības naudu Kaboverdes norādītā bankā, un šādas drošības naudas summa, kuru nosaka Kaboverde, sedz visas ar kuģa aizturēšanu saistītās izmaksas, iespējamo soda naudu un iespējamās zaudējumu atlīdzības summu. Drošības nauda nav atbrīvojama pirms tiesvedības beigām.
   Drošības naudu atbrīvo un nekavējoties atmaksā kuģa īpašniekam pēc sprieduma pasludināšanas:

               a)

               pilnā apmērā, ja nav piemērotas nekādas sankcijas;

               b)

               daļēji, t. i., starpību, ja piemērotais naudas sods ir mazāks par drošības naudas summu.

         Kaboverde informē ES par tiesvedības procesa rezultātiem 8 dienu laikā pēc sprieduma pasludināšanas.
   Kuģa un apkalpes atbrīvošana
   Kuģis un tā apkalpe var atstāt ostu, tiklīdz ir izpildītas izlīguma procedūras rezultātā noteiktās sankcijas vai iemaksāta drošības nauda.
   IX   NODAĻA

      JŪRNIEKU NODARBINĀŠANA

   Nodarbināmo jūrnieku skaits
   Zvejas sezonas laikā Kaboverdes zonā ES kuģi nodarbina Kaboverdes jūrniekus, ievērojot šādu minimālo skaitu:

               a)

               tunzivju seineru flote nodarbina vismaz 6 jūrniekus;

               b)

               kuģu tunzivju zvejai ar makšķerkāta āķu rindām flote nodarbina vismaz 2 jūrniekus;

               c)

               kuģu zvejai ar dreifējošām āķu jedām flote nodarbina vismaz 5 jūrniekus.

         ES kuģu īpašnieki cenšas rast papildu iespējas Kaboverdes jūrnieku nodarbināšanai.
   Brīva jūrnieku izvēle
   Kaboverde uztur sarakstu ar kvalificētiem Kaboverdes jūrniekiem, kurus var nodarbināt uz ES kuģiem.
   Kuģa īpašnieks vai viņa pārstāvis brīvi izvēlas no šā saraksta Kaboverdes jūrniekus darbam uz kuģa un paziņo Kaboverdei par viņu iekļaušanu apkalpē.
   Jūrnieku darba līgumi
   Kaboverdes jūrnieku darba līgumu noformē kuģa īpašnieks vai viņa pārstāvis un jūrnieks, kuru var pārstāvēt viņa arodbiedrība. Līgumu apstiprina Kaboverdes Jūras administrācija. Jo īpaši tajā nosaka dienu un ostu, kurā jūrnieks stājas darbā uz kuģa.
   Līgums garantē jūrniekam Kaboverdē piemērojamo sociālās drošības prasību ievērošanu. Tajā paredz dzīvības, slimības vai negadījumu apdrošināšanu.
   Katrs līguma parakstītājs saņem vienu tā eksemplāru.
   Kaboverdes jūrniekiem piešķir Starptautiskās Darba organizācijas (ILO) deklarācijā paredzētās darba pamattiesības. Tas jo īpaši attiecas uz apvienošanās brīvību un darba koplīguma slēgšanas tiesību faktisku atzīšanu, kā arī diskriminācijas novēršanu attiecībā uz nodarbinātību un profesijām.
   Jūrnieku darba samaksa
   Kaboverdes jūrniekiem algu maksā kuģa īpašnieks. To nosaka pirms zvejas atļaujas izdošanas un pēc savstarpējas vienošanās starp kuģa īpašnieku vai viņa pārstāvi un Kaboverdi.
   Darba alga nevar būt mazāka par valsts kuģu apkalpēm noteikto darba algu, un tai ir jāatbilst ILO prasībām.
   Jūrnieku pienākumi
   Jūrnieks piesakās kuģa kapteinim, kas viņu iekļāvis apkalpē, iepriekšējā dienā pirms līgumā paredzētās darbā stāšanās dienas. Kapteinis paziņo jūrniekam darbā stāšanās dienu un laiku. Ja jūrnieks atsakās no darba piedāvājuma vai nepiesakās līdz paredzētajai darbā stāšanās dienai un laikam, jūrnieka darba līgumu uzskata par anulētu un kuģa īpašnieks tiek automātiski atbrīvots no pienākuma nodarbināt attiecīgo jūrnieku. Šādā gadījumā kuģa īpašniekam nepiemēro naudas sodu vai kompensācijas maksājumus.
   Kaboverdes jūrnieku nenodarbināšana
   Flotes kuģu īpašnieki, kuri nenodarbina Kaboverdes jūrniekus, līdz kārtējā gada 30. septembrim par katru jūrnieku, kurš iztrūkst līdz šīs nodaļas sākumā noteiktajam minimālajam skaitam, pārskaita vienotas likmes summu EUR 20 par katru dienu, kurā viņu kuģi atrodas Kaboverdes zonā.
   Kaboverde izmanto šos naudas līdzekļus savu jūrnieku mācību finansēšanai.
   X   NODAĻA

      KABOVERDES NOVĒROTĀJI

   Zvejas darbību novērošana
   Tiek novērotas zvejas atļauju saņēmušo kuģu zvejas darbības, ko veic saskaņā ar nolīgumu.
   Šāds novērošanas režīms atbilst noteikumiem, kuri paredzēti ICCAT (Starptautiskā Atlantijas tunzivju saglabāšanas komisija) pieņemtajos ieteikumos.
   Izraudzītie kuģi un norīkotie novērotāji
   Kaboverde izraugās ES kuģus, kam ir jāuzņem novērotājs, kā arī norīko novērotāju ne vēlāk kā 15 dienas pirms paredzētās dienas, kad novērotājs jāuzņem uz kuģa.
   Zvejas atļaujas izdošanas brīdī Kaboverde informē ES un kuģa īpašnieku vai viņa pārstāvi par izraudzītajiem kuģiem un norīkotajiem novērotājiem, kā arī par laiku, kādu novērotājs uzturēsies uz katra kuģa. Kaboverde nekavējoties informē ES un kuģa īpašnieku vai viņa pārstāvi par visām izmaiņām attiecībā uz izraudzītajiem kuģiem un norīkotajiem novērotājiem.
   Kaboverde apņemas nenorīkot novērotājus darbā uz kuģiem, uz kuriem jau ir novērotājs vai kuriem jau ir noteikts oficiāls pienākums attiecīgajā zvejas sezonā uzņemt novērotāju, kamēr tie veic darbības citās zvejas zonās, nevis Kaboverdes zonā.
   Laiks, ko novērotājs pavada uz kuģa, nepārsniedz viņa uzdevumu izpildei vajadzīgo laiku.
   Vienotas likmes maksājums
   Veicot maksājumus, kuģa īpašnieks par katru kuģi pārskaita Kaboverdei vienotas likmes summu EUR 100 gadā.
   Novērotāja darba alga
   Kaboverde maksā novērotāju algu un veic sociālās iemaksas.
   Nosacījumi par uzturēšanos uz kuģa
   Nosacījumus, ar kādiem novērotājs uzturas uz kuģa, jo īpaši laiku, ko viņš pavada uz kuģa, nosaka pēc savstarpējas vienošanās starp kuģa īpašnieku vai viņa pārstāvi un Kaboverdi.
   Novērotājam uz kuģa ir virsnieka statuss. Tomēr, izmitinot novērotāju uz kuģa, ņem vērā kuģa tehniskās iespējas.
   Izdevumus par novērotāja uzturēšanos un ēdināšanu uz kuģa sedz kuģa īpašnieks.
   Kapteinis veic visus pasākumus, kas ir viņa atbildības jomā, lai nodrošinātu novērotāja fizisko drošību un labklājību.
   Novērotāju rīcībā nodod visus līdzekļus, kas vajadzīgi viņa pienākumu izpildei. Viņam nodrošina piekļuvi sakaru līdzekļiem, ar kuģa zvejas darbībām saistītajiem dokumentiem, jo īpaši zvejas žurnālam un navigācijas žurnālam, kā arī tām kuģa vietām, kuras ir tieši saistītas ar viņa uzdevumiem.
   Novērotāja pienākumi
   Atrodoties uz kuģa, novērotājs:

               a)

               veic visus vajadzīgos pasākumus, lai nekavētu zvejas darbību norisi vai netraucētu tās;

               b)

               saudzīgi izturas pret materiāliem un aprīkojumu, kas atrodas uz kuģa;

               c)

               ievēro konfidencialitāti attiecībā uz visiem ar kuģi saistītajiem dokumentiem.

         Novērotāja uzkāpšana uz kuģa un nokāpšana no tā
   Novērotāju uzņem uz kuģa tā īpašnieka izvēlētā ostā.
   Kuģa īpašnieks vai viņa pārstāvis laikus, 10 dienas pirms novērotāja uzņemšanas uz kuģa paziņo Kaboverdei dienu, laiku un ostu, kurā novērotāju paredzēts uzņemt uz kuģa. Ja novērotāju uz kuģa uzņem ārvalsts ostā, viņa ceļa izdevumus līdz iekāpšanas ostai sedz kuģa īpašnieks.
   Ja novērotājs neierodas 12 stundu laikā pēc paredzētās dienas un laika, kuģa īpašnieks tiek automātiski atbrīvots no pienākuma uzņemt šādu novērotāju. Kuģis var brīvi atstāt ostu un uzsākt zvejas darbības.
   Ja novērotājs nenokāpj no kuģa Kaboverdes ostā, kuģa īpašnieks par saviem līdzekļiem nodrošina iespējami drīzu novērotāja nogādāšanu Kaboverdē.
   Novērotāja uzdevumi
   Novērotājs veic šādus uzdevumus:

               a)

               novēro kuģa zvejas darbības;

               b)

               pārbauda kuģu atrašanās vietu zvejas darbību laikā;

               c)

               ņem bioloģiskos paraugus zinātniskajām programmām;

               d)

               atzīmē izmantotos zvejas rīkus;

               e)

               pārbauda kuģa zvejas žurnālā ierakstītos datus par nozveju Kaboverdes zonā;

               f)

               pārbauda piezvejas procentuālo daudzumu un novērtē izmetumu apjomu;

               g)

               vismaz reizi nedēļā, kamēr kuģis zvejo Kaboverdes zonā, pa radio, faksu vai elektronisko pastu paziņo savus novērojumus, tostarp uz kuģa paturēto nozvejas un piezvejas apjomu.

         Novērotāja ziņojums
   Pirms nokāpšanas no kuģa novērotājs iepazīstina kuģa kapteini ar savu novērojumu ziņojumu. Kuģa kapteinim ir tiesības ierakstīt novērotāja ziņojumā savas piezīmes. Ziņojumu paraksta novērotājs un kapteinis. Kapteinis saņem novērotāja ziņojuma kopiju.
   Novērotājs nodod savu ziņojumu Kaboverdei, kas 8 dienu laikā pēc novērotāja nokāpšanas no kuģa nosūta vienu kopiju ES.


title: Komisijas Lēmums (2017. gada 14. jūlijs) par Pārtikas aprites un dzīvnieku un augu veselības padomdevējas grupas, kas izveidota ar Lēmumu 2004/613/EK, dalībniekiem

text:
               15.7.2017

               LV

               Eiropas Savienības Oficiālais Vēstnesis

               C 230/25

         KOMISIJAS LĒMUMS
   (2017. gada 14. jūlijs)
   par Pārtikas aprites un dzīvnieku un augu veselības padomdevējas grupas, kas izveidota ar Lēmumu 2004/613/EK, dalībniekiem
   (2017/C 230/05)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Komisijas 2004. gada 6. augusta Lēmumu 2004/613/EK par padomdevējas grupas izveidi pārtikas aprites un dzīvnieku un augu veselības jomā (1) un jo īpaši tās 3. pantu,
   tā kā:

               (1)

               Pārtikas aprites un dzīvnieku un augu veselības padomdevēja grupa tika izveidota ar Lēmumu 2004/613/EK, kas stājās spēkā 2004. gada 25. augustā. Minētā grupa sniedz konsultācijas Komisijai par tās darba programmu attiecībā uz pārtikas un dzīvnieku barības nekaitīgumu, pārtikas un dzīvnieku barības marķēšanu un izskatu, cilvēku pārtiku saistībā ar pārtikas tiesību aktiem, dzīvnieku veselību un labturību, un augu veselību, kā arī par visiem citiem pasākumiem, kurus Komisija šajās jomās veic vai ierosina.

               (2)

               Saskaņā ar Lēmuma 2004/613/EK 3. panta 3. punktu Komisija izvēlas Eiropas pārstāvošās organizācijas, kuras vislabāk atbilst minētā lēmuma 3. panta 1. punktā minētajiem kritērijiem un kuras atsaukušās uz aicinājumu iesniegt pieteikumus.

               (3)

               Sākotnēji Komisija atlasīja 36 padomdevējas grupas dalībniekus. Sākotnējo dalībnieku saraksts 2005. gadā tika publicēts Eiropas Savienības Oficiālajā Vēstnesī
                   (2).

               (4)

               Ar Lēmumu 2011/242/ES (3) padomdevējas grupas dalībnieku skaits tika paplašināts.

               (5)

               Tagad Komisija ir pārskatījusi padomdevējas grupas dalībnieku skaitu, konkrēti, lai ņemtu vērā prasības, kas noteiktas pārskatītajos horizontālajos noteikumos Komisijas ekspertu grupām (4). Pēc uzaicinājuma iesniegt pieteikumus tika atlasīti 45 dalībnieki.

               (6)

               Visiem padomdevējas grupas dalībniekiem ir līdzvērtīgs statuss,

         IR NOLĒMUSI ŠĀDI.
   1. pants
   Komisija ieceļ pielikumā iekļautās organizācijas par Pārtikas aprites un dzīvnieku un augu veselības padomdevēja grupas dalībniekiem.
   2. pants
   Iecelšana
   Locekļus ieceļ uz pieciem gadiem. Viņu pilnvaru termiņu var atjaunot.
   3. pants
   Atcelšana
   Lēmumu 2011/242/ES atceļ.
   4. pants
   Piemērošana
   Šo lēmumu piemēro no tā pieņemšanas dienas.

      Briselē, 2017. gada 14. jūlijā

            Komisijas vārdā –

            Komisijas loceklis

         Vytenis ANDRIUKAITIS

      (1)  OV L 275, 25.8.2004., 17. lpp.

      (2)  OV C 97, 21.4.2005., 2. lpp.

      (3)  OV L 101, 15.4.2011., 126. lpp.

      (4)  Komisijas Lēmums C(2016) 3301.

      PIELIKUMS

                     AESGP

                     Association of the European Self-Medication Industry

                     AIPCE-CEP

                     European Fish Processors & Traders Association

                     AVEC

                     Association de l’Aviculture, de l’Industrie et du Commerce de Volailles dans les Pays de l’Union Européenne

                     BEUC

                     Bureau Européen des Unions de Consommateurs

                     CEFIC

                     European Chemical Industry Council

                     CELCAA

                     European Liaison Committee for Agriculture and agri-food trade

                     CLITRAVI

                     Centre de liaison des industries transformatrices de viande de l’UE

                     COCERAL

                     Comité du commerce des céréales, aliments du bétail, oléagineux, huile d’olive, huiles et graisses et agrofournitures de l’UE

                     COGECA

                     European agri-cooperatives

                     COPA

                     European farmers

                     ECPA

                     European Crop Protection Association

                     ECSLA

                     European Cold Storage and Logistics Association

                     EFFAT

                     European Federation of Food, Agriculture and Tourism Trade Unions

                     EFPRA

                     European Fat Processors & Renderers Association

                     EHPM

                     European Federation of Associations of Health Product Manufacturers

                     ELO

                     European Landowners’ Organization asbl

                     ENA

                     European Nurserystock Association

                     EOCC

                     European Organic Certifiers Council

                     EPBA

                     European Professional Beekeepers Association

                     EU specialty food ingredients

                     Federation of European Specialty Food Ingredients Industries (previously known as ELC)

                     EUROCOMMERCE

                     EuroCommerce

                     EUROCOOP

                     European Community of Consumer Co-operatives

                     EUROGROUP FOR ANIMALS

                     Eurogroup for Animals

                     FACE

                     Federation of Associations for Hunting & Conservation of the EU

                     FEAP

                     Federation of European Aquaculture Producers

                     FEDIAF

                     Fédération européenne des industries des aliments pour animaux familiers

                     FEFAC

                     Fédération Européenne des Fabricants d’Aliments Composés

                     FEFANA

                     EU Association of Specialty Feed Ingredients and their Mixtures

                     FESASS

                     Fédération Européenne pour la Santé Animale et la Sécurité Sanitaire

                     FoEE

                     Friends of the Earth Europe

                     FoodDrinkEurope

                     FoodDrinkEurope

                     FOODSERVICE EUROPE

                     FoodServiceEurope

                     FRESHFEL

                     Freshfel Europe – the forum for the European fresh fruits and vegetables chain

                     FVE

                     Federation of Veterinarians of Europe

                     HOTREC

                     HOTREC, Hotels, Restaurants & Cafés in Europe

                     IFAH-EUROPE

                     International Federation for Animal Health-Europe AISBL

                     IFOAM EU GROUP

                     International Federation of Organic Agriculture Movements EU Regional Group

                     Independent Retail Europe

                     Independent Retail Europe (formerly UGAL) – Union of Groups of Independent Retailers of Europe

                     IPIFF

                     International Platform of Insects for Food & Feed Association

                     PAN EUROPE

                     Pesticide Action Network Europe

                     PFP

                     Primary Food Processors

                     SLOW FOOD

                     Slow Food (NA)

                     SNE

                     Specialised Nutrition Europe

                     UEAPME

                     Union européenne de l’Artisanat et des petites et moyennes entreprises, aisbl

                     UECBV

                     Union Européenne du Commerce du Bétail et de la Viande


title: 2014/831/ES: Padomes Lēmums ( 2014. gada 7. novembris ) par nostāju, kas Eiropas Savienības vārdā jāieņem attiecīgajās Apvienoto Nāciju Organizācijas Eiropas Ekonomikas komisijas komitejās attiecībā uz priekšlikumiem par grozījumiem ANO Noteikumos Nr. 4, 6, 11, 13, 13-H, 19, 25, 34, 37, 43, 44, 48, 53, 70, 96, 98, 104, 105, 106, 107, 112, 113, 121 un 128 par jaunajiem ANO Vispārējiem tehniskajiem noteikumiem par riepām un par Savstarpējās rezolūcijas Nr. 1 grozījumu

text:
               27.11.2014

               LV

               Eiropas Savienības Oficiālais Vēstnesis

               L 341/11

         PADOMES LĒMUMS
   (2014. gada 7. novembris)
   par nostāju, kas Eiropas Savienības vārdā jāieņem attiecīgajās Apvienoto Nāciju Organizācijas Eiropas Ekonomikas komisijas komitejās attiecībā uz priekšlikumiem par grozījumiem ANO Noteikumos Nr. 4, 6, 11, 13, 13-H, 19, 25, 34, 37, 43, 44, 48, 53, 70, 96, 98, 104, 105, 106, 107, 112, 113, 121 un 128 par jaunajiem ANO Vispārējiem tehniskajiem noteikumiem par riepām un par Savstarpējās rezolūcijas Nr. 1 grozījumu

      (2014/831/ES)

   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 114. pantu saistībā ar 218. panta 9. punktu,
   ņemot vērā Eiropas Komisijas priekšlikumu,
   tā kā:

               (1)

               Saskaņā ar Padomes Lēmumu 97/836/EK (1) Savienība ir pievienojusies Apvienoto Nāciju Organizācijas Eiropas Ekonomikas komisijas (ANO EEK) Nolīgumam par vienotu tehnisko prasību pieņemšanu riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām (“Pārskatītais 1958. gada Nolīgums”).

               (2)

               Saskaņā ar Padomes Lēmumu 2000/125/EK (2) Savienība ir pievienojusies Nolīgumam par vispārēju tehnisko noteikumu apstiprināšanu riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos (“Paralēlais nolīgums”).

               (3)

               Ar Eiropas Parlamenta un Padomes Direktīvu 2007/46/EK (3) dalībvalstu apstiprināšanas sistēmas aizstāja ar Savienības apstiprināšanas procedūru, izveidojot saskaņotu sistēmu, kas ietver administratīvus noteikumus un vispārējas tehniskas prasības visiem jaunajiem transportlīdzekļiem, sistēmām, sastāvdaļām un atsevišķām tehniskām vienībām. Ar minēto direktīvu ANO noteikumus iekļāva ES transportlīdzekļu tipa apstiprināšanas sistēmā vai nu kā tipa apstiprinājuma prasības, vai kā alternatīvas Savienības tiesību aktiem. Kopš tika pieņemta minētā direktīva, Savienības tiesību aktus ES transportlīdzekļu tipa apstiprināšanas sistēmā aizvien biežāk aizstāj ANO noteikumi.

               (4)

               Ņemot vērā pieredzi un tehnikas sasniegumus, ir jāpielāgo prasības attiecībā uz dažiem elementiem vai rādītājiem, uz kuriem attiecas ANO Noteikumi Nr. 4, 6, 11, 13, 13-H, 19, 25, 34, 37, 43, 44, 48, 53, 70, 96, 98, 104, 105, 106, 107, 112, 113, 121 un 128.

               (5)

               Lai saskaņotu attiecīgos drošuma noteikumus mehānisko transportlīdzekļu tipa apstiprināšanas vajadzībām, būtu jāpieņem jaunie ANO Vispārējie tehniskie noteikumi par riepām. Lai atspoguļotu tehnikas attīstību, ir arī jāpieņem Savstarpējās rezolūcijas Nr. 1 grozījums.

               (6)

               Tāpēc ir nepieciešams noteikt nostāju, kas Savienības vārdā jāieņem Pārskatītā 1958. gada Nolīguma Administratīvajā komitejā un Paralēlā nolīguma Izpildu komitejā attiecībā uz minēto ANO tiesību aktu pieņemšanu,

         IR PIEŅĒMUSI ŠO LĒMUMU.
   1. pants
   Nostāja, kas Eiropas Savienības vārdā jāieņem Pārskatītā 1958. gada Nolīguma Administratīvajā komitejā un Paralēlā nolīguma Izpildu komitejā 2014. gada 11.–14. novembrī, ir balsojumā atbalstīt ANO tiesību aktus, kuri norādīti šā lēmuma pielikumā.
   2. pants
   Šis lēmums stājas spēkā tā pieņemšanas dienā.

      Briselē, 2014. gada 7. novembrī

            Padomes vārdā –

            priekšsēdētājs

         P. C. PADOAN

      (1)  Padomes Lēmums 97/836/EK (1997. gada 27. novembris) par Eiropas Kopienas pievienošanos ANO Eiropas Ekonomikas komisijas Nolīgumam vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām (“Pārskatītais 1958. gada Nolīgums”) (OV L 346, 17.12.1997., 78. lpp.).

      (2)  Padomes Lēmums 2000/125/EK (2000. gada 31. janvāris) par noslēgto Nolīgumu par vispārēju tehnisko noteikumu apstiprināšanu riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos (“Paralēlais nolīgums”) (OV L 35, 10.2.2000., 12. lpp.).

      (3)  Eiropas Parlamenta un Padomes Direktīva 2007/46/EK (2007. gada 5. septembris), ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (“pamatdirektīva”) (OV L 263, 9.10.2007., 1. lpp.).

      PIELIKUMS

                  Priekšlikums par Noteikumu Nr. 4 (Pakaļējās numura zīmes apgaismošana) 18. papildinājumu

                  ECE/TRANS/WP.29/2014/54

                  Priekšlikums par Noteikumu Nr. 6 (Virzienrādītāji) 01. grozījumu sērijas 26. papildinājumu

                  ECE/TRANS/WP.29/2014/55

                  Priekšlikums par Noteikumu Nr. 11 (Durvju slēgmehānismi un viras) 04. grozījumu sēriju

                  ECE/TRANS/WP.29/2014/71

                  Priekšlikums par Noteikumu Nr. 13 (Smago transportlīdzekļu bremžu sistēma) 11. grozījumu sērijas 12. papildinājumu

                  ECE/TRANS/WP.29/2014/45/Rev.1

                  Priekšlikums par Noteikumu Nr. 13-H (M1 un N1 kategorijas transportlīdzekļu bremzes) 16. papildinājumu

                  ECE/TRANS/WP.29/2014/46/Rev.1

                  Priekšlikums par Noteikumu Nr. 19 (Priekšējie miglas lukturi) 04. grozījumu sērijas 7. papildinājumu

                  ECE/TRANS/WP.29/2013/75/Rev.1

                  Priekšlikums par Noteikumu Nr. 25 (Pagalvji) 04. grozījumu sērijas 1. papildinājumu

                  ECE/TRANS/WP.29/2014/72

                  Priekšlikums par Noteikumu Nr. 34 (Ugunsbīstamība) 03. grozījumu sēriju

                  ECE/TRANS/WP.29/2014/65
                  WP.29-164-06

                  Priekšlikums par Noteikumu Nr. 37 (Kvēlspuldzes) 03. grozījumu sērijas 43. papildinājumu

                  ECE/TRANS/WP.29/2014/56

                  Priekšlikums par Noteikumu Nr. 43 (Bezšķembu stiklojuma materiāls) 01. grozījumu sērijas 3. papildinājumu

                  ECE/TRANS/WP.29/2014/66

                  Priekšlikums par Noteikumu Nr. 43 (Bezšķembu stiklojuma materiāls) 01. grozījumu sērijas 3. papildinājumu

                  ECE/TRANS/WP.29/2014/67

                  Priekšlikums par Noteikumu Nr. 44 (Bērnu ierobežotājsistēmas) 04. grozījumu sērijas 9. papildinājumu

                  ECE/TRANS/WP.29/2014/73

                  Priekšlikums par Noteikumu Nr. 48 (Apgaismes ierīču un gaismas signālierīču uzstādīšana) 04. grozījumu sērijas 14. papildinājumu

                  ECE/TRANS/WP.29/2014/57

                  Priekšlikums par Noteikumu Nr. 48 (Apgaismes ierīču un gaismas signālierīču uzstādīšana) 05. grozījumu sērijas 7. papildinājumu

                  ECE/TRANS/WP.29/2014/58

                  Priekšlikums par Noteikumu Nr. 48 (Apgaismes ierīču un gaismas signālierīču uzstādīšana) 06. grozījumu sērijas 5. papildinājumu

                  ECE/TRANS/WP.29/2014/59

                  Priekšlikums par Noteikumu Nr. 53 (Apgaismes ierīču un gaismas signālierīču uzstādīšana L3 transportlīdzekļos) 01. grozījumu sērijas 16. papildinājumu

                  ECE/TRANS/WP.29/2014/60

                  Priekšlikums par Noteikumu Nr. 70 (Smagu un garu transportlīdzekļu aizmugurējās pazīšanas zīmes) 01. grozījumu sērijas 9. papildinājumu

                  ECE/TRANS/WP.29/2014/61

                  Priekšlikums par Noteikumu Nr. 96 (Dīzeļmotoru emisija (lauksaimniecības traktori)) 04. grozījumu sērijas 1. papildinājumu

                  ECE/TRANS/WP.29/2014/75

                  Priekšlikums par Noteikumu Nr. 98 (Galvenie lukturi ar gāzizlādes gaismas avotiem) 01. grozījumu sērijas 5. papildinājumu

                  ECE/TRANS/WP.29/2013/90/Rev.1

                  Priekšlikums par Noteikumu Nr. 104 (Atpakaļatstarojošais marķējums) 8. papildinājumu

                  ECE/TRANS/WP.29/2014/62

                  Priekšlikums par Noteikumu Nr. 105 (ADR transportlīdzekļi) 05. grozījumu sērijas 2. papildinājumu

                  ECE/TRANS/WP.29/2014/68

                  Priekšlikums par Noteikumu Nr. 106 (Lauksaimniecības transportlīdzekļu riepas) 11. papildinājumu

                  ECE/TRANS/WP.29/2014/50/Rev.1

                  Priekšlikums par Noteikumu Nr. 107 (M2 un M3 kategorijas transportlīdzekļi) 05. grozījumu sērijas 2. papildinājumu

                  ECE/TRANS/WP.29/2014/69

                  Priekšlikums par Noteikumu Nr. 107 (M2 un M3 kategorijas transportlīdzekļi) 06. grozījumu sērijas 1. papildinājumu

                  ECE/TRANS/WP.29/2014/70

                  Priekšlikums par Noteikumu Nr. 112 (Galvenie lukturi ar asimetrisku tuvo gaismu) 01. grozījumu sērijas 5. papildinājumu

                  ECE/TRANS/WP.29/2013/92/Rev.1

                  Priekšlikums par Noteikumu Nr. 113 (Galvenie lukturi ar simetrisku tuvo gaismu) 01. grozījumu sērijas 4. papildinājumu

                  ECE/TRANS/WP.29/2014/63

                  Priekšlikums par Noteikumu Nr. 113 (Galvenie lukturi ar simetrisku tuvo gaismu) 01. grozījumu sērijas 4. papildinājumu

                  ECE/TRANS/WP.29/2013/93/Rev.1

                  Priekšlikums par Noteikumu Nr. 121 (Kontrolierīču, signalizatoru un indikatoru apzīmējumi) 01. grozījumu sēriju

                  ECE/TRANS/WP.29/2012/30
                  ECE/TRANS/WP.29/2012/30/Corr.1

                  Priekšlikums par Noteikumu Nr. 128 (Gaismas diodes (LED) gaismas avoti) 3. papildinājumu

                  ECE/TRANS/WP.29/2014/64

                  Priekšlikums par projektu jauniem Vispārējiem tehniskajiem noteikumiem par riepām

                  ECE/TRANS/WP.29/2013/63
                  ECE/TRANS/WP.29/2014/83
                  ECE/TRANS/WP.29/2013/122
                  ECE/TRANS/WP.29/AC.3/15
                  WP.29-164-04

                  Priekšlikums par Savstarpējās rezolūcijas Nr. 1 (S.R.1) grozījumiem

                  ECE/TRANS/WP.29/2014/89


title: 2007/168/EK: Padomes Lēmums ( 2007. gada 22. februāris ), ar ko ieceļ amatā Kopienas Augu šķirņu biroja priekšsēdētāja vietnieku

text:
               17.3.2007

               LV

               Eiropas Savienības Oficiālais Vēstnesis

               L 78/27

      PADOMES LĒMUMS

   (2007. gada 22. februāris),
   ar ko ieceļ amatā Kopienas Augu šķirņu biroja priekšsēdētāja vietnieku
   (2007/168/EK)
   EIROPAS SAVIENĪBAS PADOME,
   ņemot vērā Padomes Regulu (EK) Nr. 2100/94 (1994. gada 27. jūlijs) par Kopienas augu šķirņu aizsardzību (1), un jo īpaši tās 43. panta 3. punktu,
   ņemot vērā Komisijas 2006. gada 22. novembrī ierosināto kandidātu sarakstu, saņēmusi Kopienas Augu šķirņu biroja Administratīvās padomes atzinumu un apspriedusies ar Kopienas Augu šķirņu biroja priekšsēdētāju,
   IR PIEŅĒMUSI ŠO LĒMUMU.
   1. pants
   1.   Ar šo Carlos PEREIRA GODINHO kungs tiek iecelts Kopienas Augu šķirņu biroja (turpmāk “Birojs”) priekšsēdētāja vietnieka amatā uz pieciem gadiem AD 12 kategorijā saskaņā ar paziņojumu par amata vakanci, kas publicēts Oficiālajā Vēstnesī
       (2).
   2.   Carlos PEREIRA GODINHO kunga amata pilnvaru laiks sākas dienā, kad viņš sāk pildīt pienākumus, un par minēto dienu vienojas priekšsēdētājs un Biroja Administratīvā padome.
   2. pants
   Biroja Administratīvās padomes priekšsēdētājs tiek pilnvarots parakstīt darba līgumu ar Carlos PEREIRA GODINHO kungu.
   3. pants
   Šis lēmums stājas spēkā tā pieņemšanas dienā.
   4. pants
   Šo lēmumu publicē Eiropas Savienības Oficiālajā Vēstnesī.

      Briselē, 2007. gada 22. februārī

            Padomes vārdā —

            priekšsēdētājs

         F. MÜNTEFERING

      (1)  OV L 227, 1.9.1994., 1. lpp. Regulā jaunākie grozījumi izdarīti ar Regulu (EK) Nr. 873/2004 (OV L 162, 30.4.2004., 38. lpp.).

      (2)  Sludinājums par Kopienas Augu šķirņu biroja priekšsēdētāja vietnieka amata vakanci (kategorija A*12) (OV C 83A, 6.4.2006., 1. lpp.).


title: Padomes Lēmums (2001. gada 4. aprīlis), ar ko kopienas vārdā apstiprina protokolu 1979. gada konvencijai par gaisa pārrobežu piesārņojumu lielos attālumos ar smagajiem metāliem

text:
Svarīgs juridisks paziņojums

|

32001D0379

Oficiālais Vēstnesis L 134 , 17/05/2001 Lpp. 0040 - 0040

		Padomes Lēmums(2001. gada 4. aprīlis),ar ko kopienas vārdā apstiprina protokolu 1979. gada konvencijai par gaisa pārrobežu piesārņojumu lielos attālumos ar smagajiem metāliem(2001/379/EK)EIROPAS SAVIENĪBAS PADOME,ņemot vērā Eiropas Kopienas dibināšanas līgumu un jo īpaši tā 175. panta 1. punktu saistībā ar 300. panta 2. punkta pirmās daļas pirmo teikumu un 3. punkta pirmo daļu,ņemot vērā Komisijas priekšlikumu [1],ņemot vērā Eiropas Parlamenta atzinumu [2],tā kā(1) Kopiena 1998. gada 24. jūnijā Orhūsā ir parakstījusi Protokolu 1979. gada Konvencijai par gaisa pārrobežu piesārņojumu lielos attālumos ar smagajiem metāliem (turpmāk "Protokols");(2) Protokola mērķis ir kontrolēt smago metālu emisijas, ko izraisa antropogēnās darbības, kuru rezultātā atmosfērā notiek emisiju pārrobežu pārvietošanās lielos attālumos un tās kaitīgi ietekmē cilvēku veselību vai vidi;(3) Protokols paredz samazināt atmosfērā kadmija, svina un dzīvsudraba kopējās gada emisijas un veikt produktu kontroles pasākumus;(4) Protokolā paredzētie pasākumi sekmē Kopienas politikas mērķu sasniegšanu attiecībā uz vidi;(5) Kopiena un dalībvalstis atbilstoši kompetencēm sadarbojas ar trešām valstīm un kompetentām starptautiskām organizācijām;(6) Kopienai šis protokols ir jāapstiprina,IR PIEŅĒMUSI ŠO LĒMUMU.1. pantsProtokols, kas parakstīts 1998. gada 24. jūnijā, 1979. gada Konvencijai par gaisa pārrobežu piesārņojumu lielos attālumos ar smagajiem metāliem, ir apstiprināts Kopienas vārdā.Protokola teksts ir pievienots šim lēmumam.2. pantsAr šo Padomes priekšsēdētājs ir pilnvarots izraudzīties personu, kura deponē apstiprināšanas tiesību aktu Apvienoto Nāciju Organizācijas ģenerālsekretāram saskaņā ar protokola 16. pantu.3. pantsŠo lēmumu publicē Eiropas Kopienu Oficiālajā Vēstnesī.Luksemburgā, 2001. gada 4. aprīlīPadomes vārdā —priekšsēdētājsB. Rosengren[1] OV C 311 E, 31.10.2000., 136. lpp.[2] Atzinums sniegts 2000. gada 24. oktobrī (Oficiālajā Vēstnesī vēl nav publicēts).--------------------------------------------------


title: 2006/332/EK: Padomes Lēmums ( 2006. gada 25. aprīlis ), ar ko ieceļ amatā divus Reģionu komitejas locekļus no Čehijas Republikas un divus komitejas locekļa aizstājējus no Čehijas Republikas

text:
               9.5.2006

               LV

               Eiropas Savienības Oficiālais Vēstnesis

               L 122/28

      PADOMES LĒMUMS

   (2006. gada 25. aprīlis),
   ar ko ieceļ amatā divus Reģionu komitejas locekļus no Čehijas Republikas un divus komitejas locekļa aizstājējus no Čehijas Republikas
   (2006/332/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 263. pantu,
   ņemot vērā Čehijas Republikas valdības priekšlikumu,
   tā kā:

               (1)

               Padome 2006. gada 24. janvārī pieņēma Lēmumu 2006/116/EK, ar ko ieceļ Reģionu komitejas locekļus un komitejas locekļa aizstājējus laikposmam no 2006. gada 26. janvāra līdz 2010. gada 25. janvārim (1).

               (2)

               Pēc Frantisek DOHNAL kunga pilnvaru laika beigšanās ir atbrīvojusies Reģionu komitejas locekļa vieta, un pēc Martin TESAŘÍK kunga atkāpšanās no amata ir atbrīvojusies vēl viena komitejas locekļa vieta; pēc Stanislav JURÁNEK kunga iecelšanas par Reģionu komitejas locekli ir atbrīvojusies komitejas locekļa aizstājēja vieta, un pēc Petr OSVALD kunga iecelšanas par Reģionu komitejas locekli ir atbrīvojusies komitejas locekļa aizstājēja vieta,

         IR PIEŅĒMUSI ŠO LĒMUMU.
   1. pants
   Ar šo par Reģionu komitejas locekļiem ir iecelti:

               a)

               šādi komitejas locekļi:

                           —

                              Stanislav JURÁNEK kungs, Jihomoravský kraj Reģionālās padomes priekšsēdētājs, nomainot Frantisek DOHNAL kungu,

                           —

                              Petr OSVALD kungs, Plzeň, Plzeňský kraj, pilsētas domes loceklis, nomainot Martin TESAŘÍK kungu;

               b)

               šādi komitejas locekļa aizstājēji:

                           —

                              Miloš VYSTRČIL kungs, Vysočina kraj Reģionālās padomes priekšsēdētājs, nomainot Stanislav JURÁNEK kungu,

                           —

                              Martin TESAŘÍK kungs, Olomouc, Olomoucký kraj, pilsētas lordmērs nomainot Petr OSVALD kungu,

         uz atlikušo pilnvaru laiku, proti, līdz 2010. gada 25. janvārim.
   2. pants
   Šis lēmums stājas spēkā tā pieņemšanas dienā.

      Luksemburgā, 2006. gada 25. aprīlī

            Padomes vārdā —

            priekšsēdētājs

         J. PRÖLL

      (1)  OV L 56, 25.2.2006., 75. lpp.


title: Padomes Lēmums (KĀDP) 2015/970 (2015. gada 22. jūnijs), ar ko pagarina pilnvaru termiņu Eiropas Savienības īpašajam pārstāvim Bosnijā un Hercegovinā

text:
               23.6.2015

               LV

               Eiropas Savienības Oficiālais Vēstnesis

               L 157/45

         PADOMES LĒMUMS (KĀDP) 2015/970
   (2015. gada 22. jūnijs),
   ar ko pagarina pilnvaru termiņu Eiropas Savienības īpašajam pārstāvim Bosnijā un Hercegovinā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 31. panta 2. punktu un 33. pantu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2014. gada 15. decembrī pieņēma secinājumus, kuros izklāstīta Savienības atjaunotā pieeja Bosnijai un Hercegovinai.

               (2)

               Padome 2015. gada 19. janvārī pieņēma Lēmumu (KĀDP) 2015/77 (1), ar ko par Eiropas Savienības īpašo pārstāvi (ESĪP) Bosnijā un Hercegovinā iecēla Lars-Gunnar WIGEMARK kungu.

               (3)

               ESĪP pilnvaru termiņš beigsies 2015. gada 30. jūnijā.

               (4)

               ESĪP pilnvaru termiņš būtu jāpagarina vēl par četriem mēnešiem.

               (5)

               ESĪP pilnvaras īstenos situācijā, kas var pasliktināties un varētu kavēt Līguma 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Eiropas Savienības īpašais pārstāvis
   Ar šo Eiropas Savienības īpašā pārstāvja (ESĪP) Kosovā Lars-Gunnar WIGEMARK kunga pilnvaru termiņš tiek pagarināts līdz 2015. gada 31. oktobrim. Padome var lemt, ka ESĪP pilnvaras beidzas agrāk, pamatojoties uz Politikas un drošības komitejas (PDK) vērtējumu un Savienības Augstā pārstāvja ārlietās un drošības politikas jautājumos (AP) priekšlikumu.
   2. pants
   Politikas mērķi
   ESĪP pilnvaras balstās uz šādiem Savienības politikas mērķiem Bosnijā un Hercegovinā: stabilizācijas un asociācijas procesa turpmāka virzība ar mērķi izveidot stabilu, dzīvotspējīgu, mierīgu, etniski daudzveidīgu un vienotu Bosniju un Hercegovinu, kas miermīlīgi sadarbojas ar kaimiņvalstīm un neatgriezeniski virzās uz dalību Savienībā. Savienība arī turpinās atbalstīt to, ka Bosnijā un Hercegovinā tiek īstenots Vispārējais pamatlīgums par mieru.
   3. pants
   Pilnvaras
   Lai sasniegtu politikas mērķus, ESĪP ir pilnvarots:

               a)

               piedāvāt Savienības konsultācijas un veicināt politisko procesu;

               b)

               nodrošināt Savienības darbību saskaņotību un konsekvenci;

               c)

               veicināt politisko, ekonomisko un Eiropas prioritāšu virzību;

               d)

               pārraudzīt Bosnijas un Hercegovinas izpildiestādes un likumdošanas iestādes visos pārvaldes līmeņos un sniegt tām konsultācijas, kā arī nodrošināt saziņu ar Bosnijas un Hercegovinas iestādēm un politiskajām partijām;

               e)

               nodrošināt Savienības centienu īstenošanu visās darbībās tiesiskuma jomā un drošības sektora reformas jomā, veicināt Savienības centienu apkarot organizēto noziedzību un korupciju vispārēju Savienības koordināciju un nodrošināt tiem vietēju politisku virzību, kā arī šajā saistībā pēc vajadzības sniegt AP un Komisijai izvērtējumu un konsultācijas;

               f)

               atbalstīt stiprāku un efektīvāku Bosnijas un Hercegovinas krimināltiesiskās sistēmas/policijas saskarsmi;

               g)

               neskarot militāro komandķēdi, sniegt ES spēku komandierim politiskas konsultācijas par militāriem jautājumiem, kas saistīti ar vietējo politisko situāciju, jo īpaši attiecībā uz paaugstināta riska operācijām, attiecībām ar vietējām iestādēm un ar vietējiem plašsaziņas līdzekļiem; apspriesties ar ES spēku komandieri pirms tādu politisku darbību veikšanas, kas varētu ietekmēt drošības situāciju;

               h)

               koordinēt un īstenot Savienības centienus sniegt Bosnijas un Hercegovinas sabiedrībai informāciju par Savienības jautājumiem;

               i)

               veicināt ES integrācijas procesu, īstenojot mērķtiecīgu publisko diplomātiju un Savienības informācijas izplatīšanas pasākumus, kas paredzēti, lai nodrošinātu, ka Bosnijas un Hercegovinas sabiedrība labāk izprot un atbalsta ar ES saistītus jautājumus, tostarp iesaistot vietējos pilsoniskās sabiedrības pārstāvjus;

               j)

               veicināt to, ka Bosnijā un Hercegovinā attīstās un nostiprinās cilvēktiesību un pamatbrīvību ievērošana saskaņā ar Savienības cilvēktiesību politiku un Savienības pamatnostādnēm cilvēktiesību jautājumos;

               k)

               sadarboties ar atbilstīgām Bosnijas un Hercegovinas iestādēm attiecībā uz to pilnīgu sadarbību ar Starptautisko Kara noziegumu tribunālu bijušajai Dienvidslāvijai (ICTY);

               l)

               saskaņā ar Savienības integrācijas procesu sniegt konsultācijas un palīdzību politiskam dialogam par nepieciešamajām konstitucionālajām izmaiņām, veicināt un pārraudzīt to;

               m)

               uzturēt ciešu saziņu un apspriesties ar Augsto pārstāvi Bosnijā un Hercegovinā un ar citām attiecīgām starptautiskām organizācijām, kas darbojas valstī;

               n)

               pēc vajadzības sniegt AP konsultācijas par fiziskām vai juridiskām personām, kam varētu piemērot ierobežojošus pasākumus saistībā ar situāciju Bosnijā un Hercegovinā;

               o)

               neskarot piemērojamās komandķēdes, palīdzēt nodrošināt, ka visi Savienības instrumenti uz vietas tiek izmantoti saskaņoti, lai sasniegtu Savienības politikas mērķus.

         4. pants
   Pilnvaru īstenošana
   1.   ESĪP ir atbildīgs par pilnvaru īstenošanu, rīkojoties AP pakļautībā.
   2.   PDK uztur privileģētus sakarus ar ESĪP un ir galvenais ESĪP kontaktpunkts saziņā ar Padomi. Neskarot AP pilnvaras, PDK saskaņā ar savām pilnvarām ESĪP sniedz stratēģiskas norādes un politisku virzību.
   3.   ESĪP savu darbību cieši koordinē ar Eiropas Ārējās darbības dienestu (EĀDD) un tā attiecīgajām struktūrām.
   5. pants
   Finansējums
   1.   ESĪP pilnvaru īstenošanas izdevumiem paredzētā finanšu atsauces summa laikposmam no 2015. gada 1. jūlija līdz 2015. gada 31. oktobrim ir EUR 1 700 000.
   2.   Izdevumus pārvalda saskaņā ar procedūrām un noteikumiem, ko piemēro Savienības vispārējam budžetam. Rietumbalkānu reģiona valstu valstspiederīgie var piedalīties konkursos par līgumiem.
   3.   Izdevumus pārvalda saskaņā ar ESĪP un Komisijas noslēgtu līgumu. ESĪP sniedz Komisijai pārskatu par visiem izdevumiem.
   6. pants
   Komandas izveide un sastāvs
   1.   Darbā pie ESĪP norīko īpaši atlasītu personālu, lai palīdzētu ESĪP īstenot pilnvaras un kopumā Savienības darbībā Bosnijā un Hercegovinā veicinātu saskaņotību, publicitāti un efektivitāti. Saskaņā ar savām pilnvarām un atbilstīgajiem piešķirtajiem finanšu līdzekļiem ESĪP ir atbildīgs par komandas izveidi. Komandā iekļauj personas, kam, kā pilnvarās paredzēts, ir īpašas zināšanas konkrētos politikas jautājumos. ESĪP laikus informē Padomi un Komisiju par komandas sastāvu.
   2.   Dalībvalstis, Savienības iestādes un EĀDD var ierosināt personāla norīkošanu darbā pie ESĪP. Šādi norīkotajam personālam atalgojumu atbilstīgi maksā vai nu attiecīgā dalībvalsts, attiecīgā Savienības iestāde, vai EĀDD. Darbā pie ESĪP var nosūtīt arī ekspertus, ko dalībvalstis ir norīkojušas darbā Savienības iestādēs vai EĀDD. Starptautiskajiem personāla līgumdarbiniekiem ir kādas dalībvalsts valstspiederība.
   3.   Viss norīkotais personāls turpina būt nosūtītājas dalībvalsts, Savienības iestādes vai EĀDD administratīvā pakļautībā, un tas veic savus pienākumus un rīkojas ESĪP pilnvaru interesēs.
   7. pants
   ESĪP un viņa personāla privilēģijas un imunitāte
   Par privilēģijām, imunitāti un citām garantijām, kas vajadzīgas ESĪP un viņa personāla misijas īstenošanai un sekmīgai darbībai, attiecīgā gadījumā vienojas ar uzņēmējvalstīm. Šajā nolūkā dalībvalstis un EĀDD sniedz visu vajadzīgo atbalstu.
   8. pants
   ES klasificētas informācijas drošība
   ESĪP un viņa komandas locekļi ievēro drošības principus un minimālos standartus, kas ir noteikti Padomes Lēmumā 2013/488/ES (2).
   9. pants
   Piekļuve informācijai un materiāltehniskais atbalsts
   1.   Dalībvalstis, Komisija un Padomes Ģenerālsekretariāts nodrošina to, lai ESĪP būtu piekļuve visai vajadzīgajai informācijai.
   2.   Savienības delegācijas un/vai dalībvalstis attiecīgos gadījumos nodrošina materiāltehnisko atbalstu reģionā.
   10. pants
   Drošība
   Saskaņā ar Savienības politiku par tāda personāla drošību, kas izvietots ārpus Savienības, lai veiktu operatīvas darbības saskaņā ar Līguma V sadaļu, ESĪP saskaņā ar savām pilnvarām un drošības situāciju teritorijā, par kuru viņš ir atbildīgs, veic visus praktiski iespējamos pasākumus visa ESĪP tiešā pakļautībā esošā personāla drošībai, jo īpaši:

               a)

               izstrādājot konkrētu drošības plānu, kura pamatā ir EĀDD norādījumi, ietverot konkrētus fiziskos, organizatoriskos un procesuālos drošības pasākumus, ar ko tiek noteikta personāla drošas pārvietošanās uz atbildībā esošo teritoriju un minētajā teritorijā pārvaldība, kā arī drošības negadījumu pārvaldība un izklāstīts misijas ārkārtas situāciju un evakuācijas plāns;

               b)

               visam personālam, kas izvietots ārpus Savienības, nodrošinot augsta riska apdrošināšanu, kas atbilst apstākļiem atbildībā esošajā teritorijā;

               c)

               nodrošinot, ka visi ESĪP komandas locekļi, ko izvieto ārpus Savienības, tostarp vietējie līgumdarbinieki, pirms ierašanās atbildībā esošajā teritorijā vai uzreiz pēc ierašanās tajā ir piedalījušies atbilstīgā drošības apmācībā, kuras pamatā ir riska izvērtējuma pakāpe, ko minētajai teritorijai ir piešķīris EĀDD;

               d)

               nodrošinot visu pēc regulāriem drošības izvērtējumiem saskaņoto ieteikumu īstenošanu un saistībā ar progresa un pilnvaru īstenošanas ziņojumu sistēmu sniedzot rakstiskus ziņojumus Padomei, AP un Komisijai par šo ieteikumu īstenošanu un citiem drošības jautājumiem.

         11. pants
   Ziņojumi
   ESĪP regulāri sniedz mutiskus un rakstiskus ziņojumus AP un PDK. Vajadzības gadījumā ESĪP ziņojumus sniedz arī Padomes darba grupām. Regulārus ziņojumus izsūta, izmantojot COREU tīklu. ESĪP var sniegt ziņojumus Ārlietu padomei. Saskaņā ar Līguma 36. pantu ESĪP var tikt iesaistīts Eiropas Parlamenta informēšanā.
   12. pants
   Koordinācija
   1.   Lai sasniegtu Savienības politiskos mērķus, ESĪP veicina Savienības darbību vienotību, saskaņotību un efektivitāti un palīdz nodrošināt to, lai visi Savienības instrumenti un dalībvalstu darbības tiktu veiktas konsekventi. ESĪP koordinē darbības ar Komisijas darbībām, kā arī attiecīgā gadījumā ar darbībām, ko reģionā veic citi ESĪP. ESĪP regulāri sniedz informatīvus ziņojumus dalībvalstu pārstāvniecībām un Savienības delegācijām.
   2.   Misijas norises vietā ESĪP uztur ciešu saikni ar reģionā strādājošiem Savienības delegāciju vadītājiem un dalībvalstu pārstāvniecību vadītājiem. Viņi dara visu iespējamo, lai palīdzētu ESĪP īstenot pilnvaras. ESĪP uztur saikni arī ar starptautiskām un reģionālām struktūrām misijas norises vietā un jo īpaši cieši sadarbojas ar Augsto pārstāvi Bosnijā un Hercegovinā.
   3.   Atbalstot Savienības krīzes pārvarēšanas operācijas, ESĪP kopā ar citām attiecīgajā teritorijā iesaistītām Savienības struktūrām uzlabo veidu, kādā šīs Savienības struktūras izplata informāciju un apmainās ar to, lai panāktu augstu vispārējās situācijas izpratnes un izvērtējuma līmeni.
   13. pants
   Palīdzība saistībā ar prasībām
   ESĪP un viņa personāls palīdz, nodrošinot elementus reaģēšanai uz jebkādām prasībām un pienākumiem, kas izriet no iepriekšējo ESĪP Bosnijā un Hercegovinā pilnvarām, un šim nolūkam sniedz administratīvu palīdzību un piekļuvi būtiskajiem dokumentiem.
   14. pants
   Pārskatīšana
   Šā lēmuma īstenošanu un tā saskaņotību ar citām Savienības darbībām reģionā regulāri pārskata. ESĪP līdz 2015. gada septembra beigām Padomei, AP un Komisijai iesniedz pilnvaru īstenošanas pārskata ziņojumu.
   15. pants
   Stāšanās spēkā
   Šis lēmums stājas spēkā tā pieņemšanas dienā.
   To piemēro no 2015. gada 1. jūlija.

      Luksemburgā, 2015. gada 22. jūnijā

            Padomes vārdā –

            priekšsēdētāja

         F. MOGHERINI

      (1)  Padomes Lēmums (KĀDP) 2015/77 (2015. gada 19. janvāris), ar ko ieceļ Eiropas Savienības īpašo pārstāvi Bosnijā un Hercegovinā (OV L 13, 20.1.2015., 7. lpp.).

      (2)  Padomes Lēmums 2013/488/ES (2013. gada 23. septembris) par drošības noteikumiem ES klasificētas informācijas aizsardzībai (OV L 274, 15.10.2013., 1. lpp.).